EBULA ennaku 6 okutuuka ku Matikkira ga Ssaabasajja ag'omulundi ogwa 21.
Leero VIVIEN NAKITENDE akulaga engeri Ebika gye biyinza okwegattamu okuzimba ensawo ya Ssaabasajja ey’ebyensimbiwamu n’okuyamba abazzukulu mu Buganda.
EKIMU ku bintu ebiyinza okukulaakulanya Buganda bwe bwegassi. Engeri Buganda gy’etegekeddwa mu Bika era ng’abantu bakyabikkiririzaamu, Ebika byonna bwe byegatta ne bikola bizinensi ez’awamu kiyinza okuzza Buganda ku ntikko.
Ekyetaagisa be Bataka ab’obusolya okutuula, batandikewo kkampuni ey’awamu eyinza okuddukanya bizinensi zino, olwo beenyigire mu bizinensi ng’ebyobulimi n’obulunzi, okukola wooteeri, amasomero n’amalwaliro.
Abazzukulu bajja kufuna mu mirimu n’okwewola olwo beekulaakulanye.
Tewali nsonga lwaki gavumenti ya Ssaabasajja yandibadde edaaga ne ssente, singa Ebika byegatta ne bikola bizinensi nga zino.
Ebibiina by'obwegassi biyambye nnyo abantu okwekulaakulanya n'okwegobako obwavu.Bisinga kubeera mu bakozi b’amakampuni, mu butale bw’abasuubuzi, ku mizigo naye enkola y’emu eyinza okukoppebwa Ebika mu Buganda.
Ebibiina byobwegassi bingi omuli ebya munno mu kabi ebiyamba bammemba mu biseera by'okufiirwa, Niigiina eyayamba ennyo abakyala okusitula embeera n'okukulaakulanya amaka gaabwe n’ebirala.
Muky. Margaret Nantale,omutuuze w'e Kitebi agamba nti ekisinga okulemesa obwegassi kubulwa bwesigwa. Agamba yaliko mu kibiina ky'abakyala ekimu wabula omuwanika waabwe olwawezaawo ssente za wiiki emu n’adduka.
Agamba nti singa Ebika byegatta, enkola esaanye kuba nga ya kkampuni, omuli abakozi abasasulwa lwe tuyinza okufunamu ekiramu.
Oluusi bammemba bwe beewola ssente balwawo okusasula, mu ngeri eyo bwe muba mukoze kibiina kya kuwola mufiirwa amagoba.
Mw. John Ssamula Matovu, atendeka abantu mu bitundu ku bibiina by'obwegassi n’okwekulaakulanya e Lubaga agamba nti olw’okuba ng'abantu abamu baddukanga ne ssente za bannaabwe kati ebibiina ebisinga bagenze babisomesa engeri gye biyinza okuganyulwa mu nkola eno era n’ebakolera.
Agamba: Mulina okulonda bammemba be mumanyi obulungi era okumanyigana gwe gubeera omusingo gwammwe nga munno bw’aba taliiwo mumanyi we musobola okumusanga. Kino kye kiyinza n’okukulaakulanya Ebika byaffe ng’obwegassi butandikira mu Bataka ab’obusolya.
Juliet Namuju, omutuuze e Nyanama agamba nti balina akabiina kaabwe ka bantu 10 ku mizigo kwe basula nti naye bafissa ssente ne batereka 1,000/- buli lunaku.
Buli luvannyuma lwa nnaku 10 omuntu omu afuna mwenna ze muba mukungaanyizza era omuntu omu asobola okuyingiramu emirundi gy’ayagala okwongeza ku ssente z’atereka.
Agamba nti ssente zino zimuyambye nnyo kuba aguzeemu ente ewaabwe mu kyalo esuliridde okuzaala n'embuzi by’agamba nti bigenda kuzaala byale afunemu kinene.
Charles Kizza, omusuubuzi mu katale k'e Wankulukuku agamba nti ekibiina kyabwe eky'obwegassi ye akiraba ng'omununuzi kubanga buli lw’afunamu obuzibu mu bizinensi agenda ne bamuwola ssente n’asuubula amatooke n’azzaayo ng'amaze okutunda.
“Obwesigwa bwe bubaawo, ebibiina by'obwegassi bye bisinga kuba bitwala obudde butono okukuwa ssente ate nga tewabaawo musingo nga bbanka bwe zisaba ebyapa,” bw’agamba.
Richard Musoke, mmemba mu kibiina kya Mazima Bugagga mu Ndeeba agamba: Ssente ze nkola mu kaduuka kange ntono naye nterekako mu kibiina wabula kinnyambye nnyo okwongera ku nnyingiza yange kubanga oluusi nneewolamu ssente awatali musingo ne nteeka mu dduuka ne nzizza mpolampola.
Kino n’Ebika byaffe kye biba bikola, byenyigire nnyo mu bizinensi ate bisseewo SACCO ezinaayamba abantu ba Buganda.
SACCO zinooluvannyuma ziyinza okufuukamu bbanka, kuba mu Uganda tewali tteeka lissa kkomo ku bbanka mmeka eziyinza okutandikibwawo,” bw’agamba.
Barbra Nankabirwa ow'e Kabowa: Ekibiina kyaffe ekya munno mu kabi tutereka ssente entonotono
ate ne tuyambagana mu buzibu ng'omu ku bammemba bw’afiirwa tukola ku by'okuziika kwe byonna awatali kugenda kwewola kugwa ku mabanja, kale ebibiina bino bya mugaso nnyo Maria Namujuzi wa kibiina kya Tukolere wamu ekisangibwa e Kabowa agamba: Tutereka ssente zaffe awatali kukakibwa ate ne tuzeewola okwekulaakulanya
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn